बिहार के मुख्यमंत्री नीतीश कुमार एगो खास इंटरव्यू में अनुराधा प्रीतम के ऊ सब मौलिक प्रशासनिक बदलावन के बारे में बतइले, जेकरा चलते ऊ राज्य के लोगन के सुशासन मुहैया करा पइले बाड़े.
बिहार में सत्ता संभलले रउरा सात बरिस हो चुकल बा. निजी कंपनी अबहियों बिहार में निवेश करे से काहें हिचकेले?
अइसन नइखे कहल जा सकऽत. राउर ई बाति ठीक हो सकऽता कि अब ले बिहार में बड़ निवेश नइखे भइल. बाकिर, निजी क्षेत्र कृषि में निवेश कइले बा. बिजली के क्षेत्र में बड़ निवेश भइल बा, बाकिर कोयला के लिंकेज एगो समस्या बा. एकरा हमनी के पैदा नइखी जा कइले. हमनी के कोयला के लिंकेज दीहले नइखे गइल. 11वीं योजनो में ई हमनी के नइखे मिल सकल. ना तऽ ई हमनी के 12वीं योजना में मिलल, जे लगभग तइयार बा. रउरा ई जान के हैरानी होई कि सरकारी क्षेत्र के उपक्रमो बिजली अउर ऊर्जा क्षेत्र में कोयला के लिंकेज के कमी के चलते काम नइखी सऽ कऽ पावत.
का गैर यूपीए शासित राज्यन के विकास के मामला में केंद्र सरकार नकारात्मक भूमिका निभइले बिया? का रउआ कुछ उदाहरण दे सकऽतानी?
निश्चित रूप से बिहार के फायदा नइखे मिलल. बिहार के केंद्र से 'तुलनात्मक लाभ' के आधार पऽ धन मिले के चाहीं. बिहार एगो पिछड़ल राज्य हऽ. हमहूं ई मुद्दा पहिलहूं उठइले रहीं अउर केंद्र सरकार के सोझा फेर उठाइब. देखीं, उद्योग स्थापित करे खातिर निवेश तबे आई, जब केहू कहीं जाके ओकरा स्थापित कऽ सके. बाकिर, ओहिजा जाए के रास्ता बा कहां? केंद्र सरकार के ऊ राष्ट्रीय राजमार्ग बनावे के होई. ऊ अइसन नइखे करऽत. राज्य सरकार के जहवां कुछ करे के रहे, ओहिजा हम कइले बानी अउर लगातार कऽ रहल बानी. हम ऊ सड़कन के निर्माण में 1,000 करोड़ रुपया खर्च कइले बानी, जेकरा केंद्र सरकार के बनवावे के चाहत रहे.
का रउआ बिहार में निवेश के बढ़ावा देवे के कवनो नया पहल कऽ रहल बानी?
जी हंऽ. कइगो प्रस्ताव बा. हम उमेद कऽ रहल बानी. हमनी के फूड प्रोसेसिंग अउर कृषि क्षेत्र में निवेश मिलल बा.
रउआ तमाम उद्योगपतियन से मिलल होखब, उनकर का कहनाम बा?
उद्योगपतिए काहें, एगो आम आदमियो के पहिले अनुकूल परिस्थिति चाहीं अउर एकर शुरुआत हो चुकल बा. एकरा बादे हम आगे बढ़ सकऽतानी. एक-एक गो कदम कऽ के. काम होला अउर धीरे-धीरे होला. बिहार के लोग जवना माहौल में जीअत रहले, ओकरा से तंग आ चुकल रहले, ऊ बदलाव चाहत रहले, हम बदलाव लेके अइनी, ऊ हमरा पऽ एक बेर भरोसा कइले अउर फेर दूसरो बेर हमरा पऽ विश्वास जतइले. हमार मानल बा कि अगर हमरा काम करे के मौका मिलल बा, तऽ मानक अइसन होखे के चाहीं कि कवनो विकल्पे ना बांचे. हम ईहे सोच के काम कऽ रहल बानी.
बिहार में कानून अउर व्यवस्था के स्थिति कबो बड़ समस्या रहे. का रउआ मौजूदा स्थिति से खुश बानी?
ई रउआ देखे के बा. हमरा खातिर तऽ ई एगो निरंतर चले वाली प्रक्रिया हऽ. एकरा हमेशा बना के रखल अउर जादा बेहतर करे के जरूरत बा. जब हम पहिला बेर आइल रहनी तऽ जनता के गुस्सा उबाल खात रहे, ऊ बदलाव चाहत रहले. हम कहनी कि कुछ चीज बदलब-कानून व्यवस्था स्थापित होई, डर के माहौल खतम होई अउर सबका खातिर विकास होई. हम ई वादा सबका खातिर कइनी, ना कि कवनो वर्ग विशेष खातिर. हम कानून अउर सत्ता के अधिकार के स्थापित करे के कोशिश कइनी अउर हम अइसन बिना कवनो भेदभाव के कइनी. लोग आजु अदालतन में गवाही देले. पहिले हालत अइसन ना रहे. हम ई सुनिश्चित कइनी कि अगर आम आदमी में विश्वास कायम करे के बा तऽ पहिले सरकार के कदम उठावे के होई. हम आदेश देनी कि आम्र्स एक्ट के जवना मामलन में, जहवां सरकारी गवाह के अदालत में पेश होखे के चाहीं, ओहिजा ई सुनिश्चित कइल जाव कि ऊ जरूर पेश होखे. अउर फेर हर क्षेत्र में अइसने होत गइल. एकरा से एगो माहौल बनल. एक के बाद एक चीज होत गइल अउर मुकदमा आ अउर फैसलन के रफ्तारो तेज हो गइल. पिछिला छह बरिस में 70,000 लोनके सजा भइल बा. एकरा से बिहार के जनता के आत्मविश्वास ढेर बढ़ल बा. देखीं, रउआ में इच्छाशक्ति होखे के चाहीं. सरकार में ई इच्छाशक्ति रहे. ऊ समझौता करे के तइयार ना रहे अउर एह इच्छाशक्ति के पाछे जनता के समर्थन रहे. आजु लोग एह माहौल के खो दीहल नइखन चाहत.
बिहार के बेहतरी खातिर अउर का कुछ कइल जाए के जरूरत बा?
रउआ जवन कुछुओ कऽ रहल बानी, ओकरा नियमित रूप से जारी रखीं. हम भ्रष्टाचार बर्दाश्त नइखीं कऽ सकत. ई एगो नियमित प्रक्रिया हऽ-जहवां जरूरत होखे, ओहिजा हस्तक्षेप करीं. रउआ अगर गलती कइले बानी, तऽ ओकरा स्वीकार करीं अउर फेर ओकरा ठीक करीं. एकरा से व्यवस्था सही रही. हमार एकही मूलमंत्र हऽ-हमेशा सचेत, सतर्क अउर सक्रिय रहीं.
भारत में भ्रष्ट नौकरशाहन पऽ मोकदमा चलावल आ उनका दोषी करार दीहल बहुत मुश्किल बा. का रउआ हमरा बता सकऽतानी कि रउआ बिहार में अइसन कइसे कऽ पइनी?
ई सोच, इच्छाशक्ति अउर दृढ़संकल्प के बूते संभव भइल. जइसन कि हम कहले बानी, हम समझौता के मूड में ना रहेनी. हमार कामे ई बाति जता देले बा अउर अइसन लोगन के संदेश मिल गइल बा कि बचके निकले के रास्ता नइखे. हर भ्रष्ट आदमी के सजा दीहल जा रहल बा, चाहे ऊ छोट होखे चाहे बड़.
मकान अउर संपत्ति जब्त करे जइसन कार्रवाई पऽ नौकरशाहन के का प्रतिक्रिया रहल?
कवनो बड़बड़ाहट सुनाई ना देलस, बलुक नौकरशाहन के अइसन परिस्थिति में काम करे में मजा आ रहल बा. जब तक ऊ हमरा साथे ना होइहें, तब तक नीति कइसे लागू हो सकऽता? ऊ अब काम कऽ रहल बाड़े, अतवारो के, खुशी से अउर मन लगा के. हम लोगन से मिले खातिर ढेर तऽ सफरे में रही ला अउर जहवां, जब कबो जरूरत होला, अधिकारी हमरा साथे आ जाले, सबसे बड़ बाति, ई संचार क्रांति के दौर हऽ, एकरा में दूरी मायने ना राखेले. अब काम उनका खातिर बोझ नइखे रह गइल. फेरू, हम तऽ ईहे कहल चाहब कि जिनगी के हर क्षेत्र में अउर हर जगह अपवाद होखेला, फेर बिहारे काहेंं?
लइकियन खातिर साइकिल योजना के छोड़ के अउर कवनो पहल?
महिला सशक्तीकरण खातिर हम बहुत कुछ सोचले बानी. ओह दिशा में कामो कऽ रहल बानी. महिला लोग हर जगह, समाज के हर तबका में सबसे ढेर पीडि़त बाड़ी जा. उनका रोजे हर तरह के झंझटन से जूझे पड़ेला. साइकिल से स्कूल जात लइकियन के समूह अब बिहार के विकास के प्रतीक बन गइल बा. हम पंचायती राज में औरतन के 50 फीसदी आरक्षण देनी अउर चुनाव करऽइनी. महिला लोग अब बाहर निकल के आ रहल बाड़ी जा.
समाज के दोसरो वर्ग खातिर कवनो अउर विकास योजना?
बिहार अइसन जगह रहे, जहवां नकारात्मके खबर अखबारन के सुुर्खी बनत रहे. जहवां तक हमार बाति बा, तऽ हम बुनियादी मुद्दन पऽ धेयान देनी, स्कीम बनइनी, ओकरा अमलीजामा पहनावे खातिर कार्यक्रम बनइनी अउर एकरा खातिर हमरा पास एगो साधारण फार्मूला बा-जवन योजना बनावल जाई, ऊ सब पऽ समान तरीका से लागू होखे. एही खातिर अगर हम लइकियन के साइकिल देनी, तऽ ऊ योजना सरकारी स्कूल में पढ़े जाए वाली सब लइकियन खातिर रहे. स्कूल जाए वाला कक्षा एक से ले के आठवां तक के सब बच्चन के स्कूल डे्रस मिलेला. अइसहीं इंदिरा आवास योजना के तहत आवास आवंटित कइल गइल. बाकिर लोगन के घर ना मिलल. दरअसल, जवना जमीन पऽ घर बनावल जाए के रहे, ऊ लोगन के दीहले ना गइल रहे. हम बीपीएल के तहत अइसन सब लोगन के पहचान करइनी. एकरा खातिर एगो सर्वे के बाद, अइसन सब लोगन के जमीन आवंटित कइल गइल. योजना सब के क्रियान्वयन में समानता के पूरा धेयान रखल गइल. एकरा बाद भेदभाव के कवनो गुंजाइशे ना बांचल.
उत्तर प्रदेश चुनाव के बारे में राउर का भविष्यवाणी बा?
हम शुरुआती दौर में उत्तर प्रदेश के कुछ पड़ोसी जिलन में गइल रहनी. बाकिर, कुछ खास समझ ना सकनी. (मुस्कुरात कहले) हर केहू घर से बाहर निकल के आ रहल बा अउर हर केहू खातिर वोट डाल रहल बा. लागऽता कि एह बेर सबका वोट मिल रहल बा.
राउर विचार में, भाजपा से गठबंधन रहला के बावजूद बिहार के मुसलमान रउआ वोट काहें देले?
ई खाली मुसलमानने के बाति नइखे. अब पहचान बड़ हो गइल बा. ई बड़ पहचान बिहार के विकास के हऽ. एगो 'बिहारी' होखे के पहचान उभर के सामने आइल बा. उनका से पूछीं, जे राज्य से बाहर रहेलेे. ढेर लोग वापस आ रहल बाड़े. पलायन करे वालन के संख्या कम हो रहल बा. दिहाड़ी मजदूरी पऽ काम करे वाला लोग अब बाहर नइखन जात, उनका बिहारे में काम मिल रहल बा अउर एकरा से दोसर जगह पऽ समस्या पैदा हो रहल बा. ई दिल के बाति हऽ. एकरा खाली महसूस कइल जा सकऽता, समझावल नइखे जा सकऽत. अब बिहारी मानस के समझे के जरूरत बा. ई जज्बात के मामला हऽ. जाति आ धर्म एकर आधार नइखे. हमरा ईहां युवाकन के जनसंख्या बहुते ढेर बा. ई नया पीढ़ी हऽ. इनकर आपन सपना बा. इनका रोकल नइखे जा सकऽत. इनका पंख बा, ई उड़ल चाहत बाड़े. अब घरौंदा सब में रहे वाला बाति नइखे. हमरा इनका अइसन प्लेटफॉर्म देवे के बा, जेकरा पऽ ऊ सब कऽ सक स जे कइल चाहत बाड़े. अब एकरा केहू रोक नइखे सकऽत.
उत्तर प्रदेश में राउर पार्टी भाजपा के खेलाफ चुनाव लड़लस. बिहार में का होई?
बिहार चुनाव अबहीं बहुत दूर बा.
रउआ मोताबिक भाजपा अउर कांग्रेस के परेशानी का बा?
हमरा एकर जानकारी नइखे.
का रउआ अबहियों लालू यादव से मिलेनी?
मिलिला. हम उनकर बेटी के बियाह में गइल रहनी. ऐन्ने कुछ समय से उनका से नइखी मिलल. ऊ पटना ना आवेलन अउर हम दिल्ली ना जाइला.
रउआ राहुल गांधी के एगो राजनीतिज्ञ अउर एगो नेता के तौर पऽ कइसे देखेनी?
लागऽता कि राहुल गांधी खाली सोचऽते रहिहें. अरे भाई, जब नदी में कूदही के बा तऽ छलांग लगा दऽ, इंतजार का कऽ रहल बाड़ऽ. उनका अब छलांग लगा देवे के चाहीं अउर प्रधानमंत्री बन जाए के चाहीं. कब तक युवा नेता बनल रहिहें? उमिर तऽ बीतते जा रहल बा. हर केहू के इतंजार बा कि ऊ आखिरकार का करिहें. हमहूं इंतजारे कऽ रहल बानी.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva